Volwassenes kan ook bang wees vir die donker - Jou Gesin | Solidariteit WêreldJou Gesin | Solidariteit Wêreld
Tuis › Artikels › Volwassenes kan ook bang wees vir die donker
Volwassenes kan ook bang wees vir die donker
Niktofobie is 'n uiterste vrees vir die donker wat intense simptome van angs en depressie kan veroorsaak. 'n Vrees word 'n fobie wanneer dit buitensporig of irrasioneel is, of jou daaglikse lewe beïnvloed.
Hierdie vrees begin gewoonlik wanneer jy nog 'n kind is, en word as normaal beskou. Dit spruit uit 'n onsekerheid oor wat in die donker is wat die kind nie kan sien nie. Hierdie vrees vir die donker is meestal net tydelik en behoort mettertyd te verdwyn. Daar is egter mense wat as volwassenes steeds daarmee saamleef. In sommige gevalle word hierdie vrees later 'n fobie. Net die gedagte daaraan om alleen wees in die donker, kan hierdie persone met verlammende vrees vul.
Fisiese simptome van niktofobie sluit in borspyn, warm of koue gloede, angssweet, bewerigheid, lighoofdigheid en maagkrampe. Jy kan ook sukkel om asem te kry, of kan hartkloppings kry. Dit kan veroorsaak dat jy nie genoeg slaap kry nie.
Emosionele simptome sluit in 'n oorweldigende gevoel van angs of paniek, en 'n intense behoefte om aan die situasie te ontsnap. Jy kan dalk voel dat jy beheer verloor of mal word, of beheer oor jouself verloor. Jy kan ook magteloos oor jou vrese voel, of voel dat jy gaan flou word.
Dit is egter nie nodig om alleen met hierdie vrees of fobie te worstel nie. Indien jy sukkel om te slaap as gevolg van jou vrees, besonder gestres en angstig voel in die donker, langer as ses maande daarmee sukkel, en sekere situasies vermy as gevolg van jou vrees, sal dit goed wees as jy jou dokter gaan sien. Hy sal jou dan in detail uitvra oor jou vrese en sielkundige geskiedenis.
Daar is verskeie tipes behandeling beskikbaar. Blootstellingsterapie stel die pasiënt bloot aan sy vrees totdat hy dit nie meer ervaar nie deur die vrees te visualiseer. Hierdie is 'n baie suksesvolle soort behandeling.
Kognitiewe terapie help mense om hulle gevoel van angs te identifiseer en deur meer positiewe en realistiese gedagtes te vervang.
Ontspanningsbehandeling sluit diep asemhaling en asemhalingsoefeninge in. Dit is suksesvol in die bestuur van stres en fisiese simptome.